แนะโรงงานทำแผนป้องกันน้ำท่วม
คปภ. กระทุ้งโรงงาน ผู้ประกอบการ ส่งแผนป้องกันน้ำท่วมไว้ต่อรองรีอินชัวเรอร์
5 ม.ค. 2555

คปภ. กระทุ้งโรงงาน ผู้ประกอบการ ส่งแผนป้องกันน้ำท่วมไว้ต่อรองรีอินชัวเรอร์
นายพันธ์เทพ ชัยปริญญา ผู้ช่วยผู้จัดการฝ่ายสินไหมทดแทน บริษัท วิริยะประกันภัย เปิดเผยว่า เมื่อสัปดาห์ที่ผ่านมาทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และสมาคมประกันวินาศภัย ได้มีการหารือร่วมกับสภาอุตสาหกรรมแห่งประเทศไทย (ส.อ.ท.) และสภาหอการค้าแห่งประเทศไทย เพื่อขอให้ผู้ประกอบการที่เป็นสมาชิกของทั้งสององค์กรจัดทำแผนป้องกันน้ำท่วมของแต่ละผู้ประกอบการให้แล้วเสร็จภายในเดือน ส.ค.นี้ 
ทั้งนี้ เพื่อให้ คปภ.นำไปใช้เป็นข้อมูลในการหารือกับบริษัทรับประกันภัยต่อในต่างประเทศ หรือรีอินชัวเรอร์ได้ เพราะถ้าภาคเอกชนมีแผนบริหารจัดการน้ำที่ดี ก็จะเป็นการสร้างความเชื่อมั่นให้กับรีอินชัวเรอร์ และอาจทำให้เบี้ยประกันไม่เพิ่มสูงมากนัก 
นอกจากนี้ ยังได้หารือเรื่องการเคลมค่าสินไหมทดแทน โดย คปภ.ได้ขอให้ผู้ประกอบการประกันวินาศภัยเร่งจ่ายค่าสินไหมให้กับผู้เอาประกันโดยเร็ว อย่างน้อยต้องแล้วเสร็จในไตรมาสแรกของปีนี้ ส่วนค่าสินไหมทดแทนกรณีที่ธุรกิจหยุดชะงัก อาจต้องใช้เวลาประมาณ 6-12 เดือน ถึงจะประเมินความเสียหายที่เกิดขึ้นได้ โดยคาดว่าผู้ประกอบการในนิคมอุตสาหกรรมที่ได้รับผลกระทบจากน้ำท่วมจะกลับมาเดินเครื่องการผลิตในอีก 6 เดือนข้างหน้า 
นายพันธ์เทพ กล่าวว่า น้ำท่วมทำให้โรงงานที่ก่อสร้างมาเป็นเวลา 10 ปี ได้ปรับเปลี่ยนเครื่องจักรใหม่ ทำให้การผลิตสินค้ามีประสิทธิภาพมากขึ้น แต่ผลเสียทำให้นักลงทุนขาดความเชื่อมั่น โดยเฉพาะนักลงทุนต่างประเทศที่เข้ามาลงทุนในนิคมอุตสาหกรรม และถ้าการรับประกันภัยต่อยังไม่มีท่าทีที่ชัดเจน อาจทำให้นักลงทุนย้ายฐานการผลิตไปประเทศอื่นแทนได้ 
“ที่ผ่านมาบริษัทประกันภัยต่อหลายรายเจ็บตัวมาก บริษัท ลอยด์ ที่ฮ่องกงได้ปิดตัวลงแล้ว เพราะได้รับความเสียหายจากการจ่ายค่าสินไหมภัยธรรมชาติมากถึง 2 แสนล้านบาท แต่เก็บเบี้ยได้เพียง 1 หมื่นล้านบาท และมีรีอินชัวเรอร์บางรายที่ถอนรับประกันภัยต่อภัยธรรมชาติในเอเชียเช่นกัน” นายพันธ์เทพ กล่าว